O‘zbekiston vakillari mablag‘larni legallashtirishga qarshi tashkilot yig‘ilishida ishtirok etdi

Parij shahrida Mablag‘larni legallashtirishga qarshi kurash bo‘yicha moliyaviy choralarni ishlab chiqish guruhi (FATF – Financial Action Task Force)ning navbatdagi yig‘ilishi bo‘lib o‘tdi. Unda O‘zbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish Departamenti hamda O‘zbekiston Respublikasi Markaziy banki vakillari qatnashdilar, deya xabar beradi “Jahon” axborot agentligi.

FATF 1989-yili tuzilgan hukumatlararo tashkilot bo‘lib, u jinoiy daromadlarni legallashtirishga hamda terrorchilikni moliyalashtirishga qarshi kurash sohasida jahon standartlarini ishlab chiqadi.
Fransiya poytaxtida tashkil etilgan haftalik tadbirlar mobaynida tashkilot ishchi guruhlarining majlislari bo‘lib o‘tdi. Ularda xalqaro hamkorlik, mamlakatlar qonunchiligida FATF yangi tavsiyalarining aks ettirilishi kabi masalalar muhokama qilindi.
Jahon iqtisodiyotiga integratsiyalashish mamlakatda jinoiy daromadlarni legallashtirishga va terrorizmni moliyalashtirishga qarshi kurashish milliy tizimini xalqaro standartlar darajasida takomillashtirish bilan bevosita bog‘liqdir. Shuni inobatga olgan holda, O‘zbekiston Respublikasi “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risida”gi Qonuni qabul qilingan va u 2006-yili kuchga kirgan. O‘zbekiston 2005-yildan buyon Jinoiy daromadlarni legallashtirishga va terrorizmni moliyalashtirishga qarshi harakat Yevroosiyo guruhiga a’zo hisoblanadi.
Bugungi kunda O‘zbekistonda mazkur salbiy omillarga barham berish bo‘yicha zamonaviy tizim yaratilgan va faoliyat yuritmoqda. Bu borada yangi xalqaro standartlarning joriy etilishi bo‘yicha ishlar amalga oshirilmoqda, boshqa mamlakatlarning tegishli organlari hamda xalqaro tashkilotlar bilan mustahkam aloqa o‘rnatilgan.